Schalk, Demi Lee laat Afrikaners skater in musiekadvertensieDemi Lee Moore in Spotify se nuwe advertensie. (Foto: Skermgreep) ŉ Advertensie waarin die akteur en komediant Schalk Bezuidenhout saam met die blondekop sangsensasie Demi Lee Moore verskyn, word soos ŉ veldbrand op sosiale media versprei. Die tong-in-die-kies advertensie, wat die kollig op Afrikaanse musiek op die Spotify-stromingsplatform plaas, is duisende kere op Facebook gedeel. “Dit raak al hoe moeiliker om Afrikaans te praat, want ons sing dit,” lui die slagspreuk van die advertensie. “Dis moeilik om te erken, maar dalk was Charlize reg. Mense praat deesdae al hoe minder Afrikaans. Afrikaners praat al hoe minder ons pragtige taal, want hulle sing dit nou,” skerts Schalk in die advertensie. Demi Lee vertolk ook ŉ komiese rol. “As jy vir iemand net sê: ‘En ek mis, eet, slaap, herhaal’ het dit geen impak nie. Dit val plat, dit klink dom,” spot Demi Lee. Schalk Bezuidenhout in Spotify se nuwe advertensie. (Foto: Skermgreep) “Maar as jy dit sing …,” sê sy, waarna sy dan saggies lostrek met die koorgedeelte van die treffer, “Mis eet slaap herhaal”, wat van haar ŉ plaaslike popster gemaak het. “Sien?” sê sy dan. Dit lyk of die advertensie veral Suid-Afrikaners in die buiteland se lagspiere geprikkel het. “So lekker om nog steeds hier in Australië Afrikaans te kan praat met my dogter! Orals in die winkels waar ons gaan vra almal watter land ons vanaf is … hulle kan dadelik hoor hier is ‘n taal van formaat!” sê ene Debbie Steyn op Facebook. “Al tien jaar weg en steeds praat ons trots Afrikaans hier in Melbourne en ons kinders se Aussie-partners leer die taal ook praat deur middel van YouTube,” sê Ronel Burger. “Baie snaaks. In my huis praat ons Afrikaans, my kinders weet anders bly jy stil! Groete van Southland, NZ [sic],” skryf Melissa Churr. Dit is baie tragies, ja. Maar met Spotify raak dit al hoe moeiliker om Afrikaans te PRAAT! Nuwe stukkie werk saam met my nuwe vriendin Demi-Lee Moore. Download die app en kom sing saam met my en Demi Lee Moore op Spotify Africa #Spotify #AfrikaansOpSpotify #ad Posted by Schalk Bezuidenhout on Tuesday, March 28, 2023